b'\n_START_ARTICLE_\nPiet\xc5\xb3 vandenynas\n_START_PARAGRAPH_\nPiet\xc5\xb3 vandenynas (kartais vadinamas: Piet\xc5\xb3 poliarinis vandenynas arba Antarktidos vandenynas)\xc2\xa0\xe2\x80\x93 ketvirtas pagal dyd\xc4\xaf vandenynas pasaulyje. Tai aplink Antarktidos \xc5\xbeemyn\xc4\x85 esantys vandenys, neoficialiai \xc4\xafvardijami kaip penktasis vandenynas._NEWLINE_\xc5\xa0i teritorija, kaip atskira ekosistema, labai svarbi mokslini\xc5\xb3 tyrin\xc4\x97jim\xc5\xb3 at\xc5\xbevilgiu: vandenyn\xc5\xb3 vandens jud\xc4\x97jimas, visuotinio at\xc5\xa1ilimo tyrin\xc4\x97jimai bei kitais at\xc5\xbevilgiais.\n_START_SECTION_\nGeografija\n_START_PARAGRAPH_\nAtlanto, Ramusis ir Indijos vandenynai supa Antarktid\xc4\x85 \xc4\xaf pietus nuo 60-ojo piet\xc5\xb3 platumos laipsnio._NEWLINE_Plotas\xc2\xa0\xe2\x80\x93 20 327 000\xc2\xa0km\xc2\xb2. Beveik visame vandenyno plote vidutinis gylis\xc2\xa0\xe2\x80\x93 4000\xe2\x80\x935000\xc2\xa0m, giliausia vieta prie Sandvi\xc4\x8do sal\xc5\xb3\xc2\xa0\xe2\x80\x93 7235 metrai.\n_START_SECTION_\nDugno reljefas\n_START_PARAGRAPH_\nDugn\xc4\x85 sudaro kelios dubumos, atskirtos povandeniniais kalnag\xc5\xabbriais. Antarktidos \xc5\xa1elfas ne\xc4\xafprastai gilus, nes vis\xc4\x85 Antarktid\xc4\x85 slegia ledo mas\xc4\x97, stumianti j\xc4\x85 \xc5\xbeemyn.\n_START_SECTION_\nVandenyno srov\xc4\x97s\n_START_PARAGRAPH_\nSrovi\xc5\xb3 tek\xc4\x97jimas Piet\xc5\xb3 vandenyne yra sud\xc4\x97tingas. Ties Antarktida susidaro labai druskingas \xc5\xa1altas vanduo, kai po \xc5\xa1elfiniais ledynais u\xc5\xbe\xc5\xa1alus j\xc5\xabros vandeniui, i\xc5\xa1 jo i\xc5\xa1stumiamos druskos. \xc5\xa0is \xc5\xa1altas druskingas vanduo nugrimzta ir gelm\xc4\x97se teka \xc4\xaf \xc5\xa1iaur\xc4\x99._NEWLINE_Toliau nuo Antarktidos \xc5\xa1altas bet ma\xc5\xbeiau druskingas pavir\xc5\xa1inis vanduo teka \xc5\xa1iaur\xc4\x97s link. \xc5\xa0is galiausiai nusileid\xc5\xbeia iki 2000-3000\xc2\xa0m. gylio ir teka aplink vis\xc4\x85 Antarktid\xc4\x85 tarp 50\xc2\xba p. platumos ir 60\xc2\xba p. platumos. \xc5\xa0alto vandens mas\xc4\x97s grimztan\xc4\x8dios ir tekan\xc4\x8dios \xc5\xa1iaur\xc4\x97s kryptimi, susilieja su antarktiniais vandenimis._NEWLINE_Did\xc5\xbeiausi\xc4\x85 pasaulyje vandenyn\xc5\xb3 srovi\xc5\xb3 sistem\xc4\x85\xc2\xa0\xe2\x80\x93 Vakar\xc5\xb3 V\xc4\x97j\xc5\xb3 srov\xc4\x99\xc2\xa0\xe2\x80\x93 sukelia vakar\xc5\xb3 v\xc4\x97jai, kurie nuolat stumia vanden\xc4\xaf \xc4\xaf rytus. \xc5\xbdiem\xc4\x85 did\xc5\xbeioji Piet\xc5\xb3 vandenyno dalis u\xc5\xbe\xc5\xa1\xc4\x85la ir bendras j\xc5\xabrinio ledo plotas aplink Antarktid\xc4\x85 padid\xc4\x97ja 7-8 kartus.\n_START_SECTION_\nKlimatas\n_START_PARAGRAPH_\nPiet\xc5\xb3 vandenyne pu\xc4\x8dia stipriausi vidutiniai v\xc4\x97jai nei kitur \xc5\xbdem\xc4\x97je. D\xc4\x97l smarki\xc5\xb3 v\xc4\x97j\xc5\xb3, dideli\xc5\xb3 bang\xc5\xb3 ir ledo \xc4\x8dia pavojinga plaukioti laivams. Vandens temperat\xc5\xabra nuo -2 iki +10\xc2\xa0\xc2\xb0C.\n_START_SECTION_\nGyv\xc5\xabnija ir augalija\n_START_PARAGRAPH_\nApvelingo zonoje gausu planktono, kuris yra sud\xc4\x97tingos mitybos grandin\xc4\x97s pagrindin\xc4\x97 dalis. Svarbiausi planktoniniai organizmai yra krilis\xc2\xa0\xe2\x80\x93 v\xc4\x97\xc5\xbeiagyviai, kurie minta fitoplanktonu bei j\xc5\xabrinio ledo dumbliais ir savo ruo\xc5\xbetu teikia maist\xc4\x85 \xc5\xbeuvims, banginiams, ruoniams ir pauk\xc5\xa1\xc4\x8diams._NEWLINE_Daugiausia yra gaudomi krilis ir dugne gyvenan\xc4\x8dios \xc5\xbeuvys il\xc4\x8diadan\xc4\x8diai.'